b'\n_START_ARTICLE_\nAntananarivo\n_START_PARAGRAPH_\nAntananarivo, neko\xc4\x8d Tananarive oz. okraj\xc5\xa1ano Tana, je mesto na Madagaskarju in glavno mesto te oto\xc5\xa1ke dr\xc5\xbeave v Vzhodni Afriki. S pribli\xc5\xbeno 900.000 prebivalci samega mesta in 1,4 milijona prebivalci \xc5\xa1ir\xc5\xa1ega urbanega obmo\xc4\x8dja je najve\xc4\x8dje naselje v dr\xc5\xbeavi. Zgrajeno je bilo pribli\xc5\xbeno v sredini otoka, 145 km od vzhodne obale, na dolgem in ozkem grebenu, ki se dviga do 200 m nad okoli\xc5\xa1kimi ravnicami._NEWLINE_Za razliko od \xc5\xa1tevilnih ostalih prestolnic afri\xc5\xa1kih dr\xc5\xbeav je bil Antananarivo veliko in pomembno naselje \xc5\xbee pred kolonialnim \xc4\x8dasom, ustanovil ga je lokalni vladar Andrianjaka \xc5\xbee v 17. stoletju in dolo\xc4\x8dil za prestolnico. Ime Antananarivo pomeni dobesedno Mesto tiso\xc4\x8dih, kar se nana\xc5\xa1a na \xc5\xa1tevilo vojakov, ki so bili dolo\xc4\x8deni za njegovo obrambo. Ko so ga leta 1895 zavzeli Francozi in vklju\xc4\x8dili v svoj protektorat, je \xc5\xa1telo \xc5\xbee 100.000 prebivalcev in po tistem za\xc4\x8delo \xc5\xa1e hitreje rasti. Do leta 1950 je v njem \xc5\xbeivelo \xc5\xbee 175.000 ljudi._NEWLINE_Na vrhu grebena stoji kompleks kraljevske pala\xc4\x8de (Rova), ki ga obkro\xc5\xbeajo upravne in finan\xc4\x8dne zgradbe, pod njimi pa je poslovno sredi\xc5\xa1\xc4\x8de. Od industrije sta v mestu pomembnej\xc5\xa1i predelava tobaka in hrane. Oskrbujeta ga mednarodno letali\xc5\xa1\xc4\x8de Ivato, ki le\xc5\xbei 11 km severneje, in \xc5\xbeelezni\xc5\xa1ka povezava z glavnim pristani\xc5\xa1kim mestom Toamasina. Hitro pove\xc4\x8devanje \xc5\xa1tevila prebivalstva se med drugim odra\xc5\xbea v problemih z onesna\xc5\xbeenjem; po oceni organizacije Mercer Human Resource Consulting iz leta 2007 je bil Antananarivo tretje najbolj umazano mesto na svetu.'